Logotip mreže Clubture
**Clubture** (ili **mreža Clubture**, službeno:**Savez udruga Klubtura**) je neprofitna, inkluzivna, participativna mreža koja okuplja protagoniste nezavisne kulture iz Hrvatske te radi na njenom osnaživanju. Osnovana je 2002. godine u Zagrebu s ciljem jačanja suradnje među organizacijama nezavisne kulture na području Republike Hrvatske kroz razmjenu kulturno-umjetničkih sadržaja i programa, a s ciljem distribucije kulturnih sadržaja u različitije dijelove zemlje. Savez je formalno registriran 16. srpnja 2002. godine.

Savez broji preko 50 aktivnih članica, a neke od njih su: Art radionica Lazareti, Bacači sjenki, Kontejner (organizacija), Mi2-MaMa, QueerANarchive, Queer Sport Split, Skribonauti, Udruga za promicanje kultura Kulturtreger, Udruženje za razvoj kulture ''URK'' itd. Savez udruga Klubtura sudjeluje u nacionalnim, regionalnim i međunarodnim projektima, inicijativama i mrežama.

Osmišljavanje regionalnih programa započelo je 2004. godine s ciljem povezivanja nezavisnih kulturnih organizacija.

Povijest
--------

Plakat za 1. Clubture Forum, Rijeka 2008. godine
Mreža Clubture osnovana je 2002. godine u Zagrebu na inicijativu Multimedijalnog instituta te zagrebačkih klubova Močvara, Attack i KSET. Ime Clubture dolazi od prvotne ideje o razmjeni programa klubova, no u mrežu se od početka uključuju i druge organizacije koje se bave kulturom i mladima. Organizacije osnivačice Saveza su: Art radionica Lazareti iz Dubrovnika, Autonomni kulturni centar Attack iz Zagreba, Blok - Lokalna baza za osvježavanje kulture iz Zagreba, Udruga studenata arhitekture EASA iz Zagreba, Eksperimentalna slobodna scena - EKS scena iz Zagreba, GRADDONJI iz Osijeka, Metamedij iz Pule, Monteparadiso iz Pule, Multimedijalni institut iz Zagreba, Multimedija iz Osijeka, Pokret urbanog življenja iz Slavonskog Broda, Kulturno-umjetnička udruga Romb iz Splita, Spirit iz Rijeke, Što, kako i za koga (WHW) iz Zagreba, Udruženje za razvoj kulture "URK" iz Zagreba te Udruženje zdravo društvo iz Zagreba.

Programi i projekti
-------------------

Program koji mreža Clubture kontinuirano provodi od 2002. godine je *Clubture-HR: Programska razmjena i suradnja* kroz koji organizacije s područja nezavisne kulture, umjetničke organizacije i neformalne inicijative provode partnerske projekte u kojima realiziraju kulturno-umjetnička događanja iz različitih područja suvremene kulture diljem Hrvatske. Do 2022. godine kroz program je realizirano više od 260 projekata s preko 1500 kulturnih i umjetničkih događanja u više od 100 gradova i mjesta u Hrvatskoj. Jedna od specifičnosti programa je način donošenja odluke o tome koji će se projekti realizirati u pojedinom ciklusu programa o čemu zajednički odlučuju svi predlagatelji projekata i članice mreže Clubture.

Neki projekti koje je započela mreža Clubture s vremenom su prerasli u projekte samostalnih organizacija. Portal kulturpunkt.hr za praćenje suvremene nezavisne kulture koji je Klubtura pokrenula 2005. godine danas je centralni projekt organizacije Kurziv - platforme za pitanja kulture, medija i društva.  

### Godišnji programi

Program Clubture Forum pokrenut je 2008. godine te predstavlja godišnje okupljanje organizacija članica mreže Clubture i drugih zainteresiranih organizacija koje djeluju u nezavisnoj kulturi. Forum je višednevno događanje koje se sastoji od niza radionica, javne tribine, otvorenog razgovora i sl. na kojima se tematiziraju: uvjeti rada organizacija nezavisne kulture, problematika prostornih resursa, nezavisna kultura unutar kulturnih politika i sl. U umjetničkom dijelu programa Foruma nastoji se predstaviti recentna umjetnička produkcija grada u kojem se Forum odvija. 1. *Clubture Forum* održan je u Rijeci u periodu od 5. do 8. lipnja 2008. godine dok je 14. *Clubture Forum* održan u Osijeku u periodu od 24. do 26. rujna 2021. godine.

Plakat za 14. Clubture Forum, Osijek 2021. godine
### Regionalni programi

Program *Regionalna inicijativa mreže Clubture* započet 2004. godine, kojim se programska razmjena i suradnja geografski proširuje i na organizacije koje djeluju u regiji, a od 2012. godine djeluje u okviru samostalne organizacije Kooperativa - regionalnu platformu za kulturu. Regionalnim programima obuhvaćeno je više od stotinu organizacija civilnog društva iz Bosne i Hercegovine, Hrvatske, Sjeverne Makedonije, Slovenije i Srbije.

Publikacije
-----------

Mreža Clubture povremeno izdaje različite publikacije - istraživačke izvještaje, knjige, zbornike i časopise - u kojima daje izvještaje o nezavisnom kulturnom sektoru, prati nezavisnu kulturnu produkciju, reflektira se na svoj rad i sl. Publikacije (sve dostupne na webu): 

* *Mreža Clubture - 20 godina razmjene i suradnje*, Izdavač: Savez udruga Klubtura, 2021. g. ISBN: 978-953-95994-5-2
* *Uvođenje r**eda u udruge - Poticajno okruženje ili nadzor civi**lnog društva*, Izdavač: Savez udruga Klubtura, 2016. g. ISBN: 978-953-95994-4-5
* *Mreža Club**ture - Mapiranje organizacija nezavisne kulture*, Izdavač: Savez udruga Klubtura, 2014. g. ISBN 978-953-95994-3-8
* *Exit Europ**e - Nove geografije kulture*, Izdavač: Savez udruga Klubtura, 2011. g. ISBN 978-953-95994-2-1 / ISBN 978-86-84977-07-8
* *Dizajn i ne**zavisna kultura*, Izdavači: Savez udruga Klubtura /Clubture, UPI-2M PLUS d.o.o. KURZIV — Platforma za pitanja kulture, medija i društva, ISBN 978-953-95994-1-4 / ISBN 978-953-77030-7-3, Zagreb, rujan 2010.
* *Kulturne politike odozdo - Nezavisna kultura i nove suradničke prakse u Hrvatskoj*, Izdavač: Savez udruga Klubtura, 2008. g.
* *Clubture -* *Kultura kao proces razmjene 2002. - 2007.*, Izdavač: Savez udruga Klubtura, 2007. g. ISBN 978-953-95994-0-7
* *Istraživan**je nezavisnog kulturnog sektora: mreža Klubtura / Clubtu**re Istraživački izvještaj*, Izdavač: Savez udruga Klubtura, 2006. g.

Od travnja 2004. do studenog 2007. Clubture je izdavao *04, megazin za hakiranje stvarnosti* - tiskani medij koji je informirao o suvremenoj nezavisnoj kulturnoj produkciji u Hrvatskoj, pratio šira društvena i civilna pitanja nastojeći biti protuteža mainstream tiskovinama. Sva izdanja Nulačetvorke dostupna su na webu, a vizualni pregled na webu Wikispora.

Izvori
------

1. ↑  Dvadeset godina u povezivanju i dijeljenju.
2. ↑  Povijest.
3. ↑  Tko-smo-Članice.
4. ↑  Kulturne politike regije usmjerene su jačanju nacionalnih identiteta.
5. ↑  Klubtura kao proces razmjene.
6. ↑  1. Clubture Forum - Rijeka.
7. ↑  14. Clubture Forum - Osijek.
8. ↑  Regionalna suradnja.

Vanjske poveznice
-----------------

* Stranica *Clubture*
* Kulturpunkt.hr
* Wikispore: Visual story 04 megazine